अमृत (विस्की)
अमृत एक भारतीय सिंगल माल्ट विस्की की ब्रांड है जो 'अमृत डिस्टिलरीज' में बनाई जाती है। यह भारत में बनाई जाने वाली पहली सिंगल माल्ट विस्की है। अमृत शब्द संस्कृत का है जिसका अर्थ "देवताओं का पेय" या "अमरता प्रदान करने वाला पेय" होता है। यह ब्रांड तब प्रसिद्ध हुई जब विस्की के पारखी जिम मरे ने इसे वर्ष 2005 और 2010 में 100 में से 82 अंक प्रदान किये। मरे ने 2010 में अमृत सिंगल माल्ट को दुनिया की तीसरी सबसे बेहतरीन विस्की के रूप में नामित किया। अमेरिकी पत्रिका विस्की एडवोकेट के संपादक जॉन हैंसेल ने लिखा कि "भारत की अमृत डिस्टिलरी ने भारतीय विस्की के बारे में हमारी सोच को बदल दिया है - जैसी कि यह पहले थी, केवल सस्ती स्कॉच, जिसे कौन जाने किस चीज के साथ ब्लेंड कर दिया जाता था और भारतीय विस्की के नाम से बेचा जाता था। अमृत (वास्तव में) विस्की बना रहा है और यह बहुत अच्छी है।" अमृत में अपनी विस्की 24 अगस्त 2004 को ग्लॉसगो में लांच की। अमृत सिंगल माल्ट की बिक्री ऑस्ट्रेलिया, बेल्जियम, कनाडा, डेनमार्क, फिनलैंड, फ़्रांस, जर्मनी, इटली, जापान, नीदरलैंड, सिंगापुर, स्पेन, दक्षिण अफ्रीका, स्वीडेन, स्विट्जरलैंड, ताइवान और यूनाइटेड किंगडम तथा अमेरिका में होती है।